Cebus imitator leuwih dipikawanoh minangka Monyét Capuchin Panama Beuheung Bodas nu sumebar di leuweung ti Honduras nepi ka Panama. Saméméhna ieu spésiés monyét téh asup kana klasifikasi spésiés Cebus capucinus atawa Cebus capucinus imitator. Dina panalungtikan Boubli et. al. taun 2012 dituduhkeun yén Cebus imitator jeung Cebus capucinus papisah spésiésna kira-kira 2 juta taun ka tukang.  Upama dibandingkeun jeung jinis monyét capuchin séjénna, Cebus imitator téh kawilang anu pangréana ditalungtik.

Dedegan Awak 

Dedegan awakna mah umumna saperti monyét dina génus Cebus baé, ngan anu ngabédakeunna téh bulu-bulu bodas anu ngawarnaan bagian sirah jeung beuheungna.  Bulu awakna umumna hideung, ari warna bulu dina beuheung, tikoro, dada, taktak jeung leungeun luhurna bodas nepi ka semu konéng. Warna beungeutna beureum kayas atawa semu bodas jeung sakapeung sok aya tanda husus semu hideung. Bagian bulu dina sirahna nu warna hideung jadi ciri has.  Ukuranna awakna kawilang sedeng. Panjang awak bikangna 38,5-40,5 cm, panjang buntutna 43-45 cm, beuratna 2,6-2,7 kg. Ari nu jalu panjang awakna 34,3-42 cm, panjang buntutna 44-46 cm, beuratna 3,7-3,9 kg. Nu jalu leuwih gedé 27 % ti batan bikangna. Bikangna boga bulu jambul nu panjangna kurang leuwih 40 mm, warnana semu coklat, kontras jeung warna bodas dina bulu pipi jeung beuheungna.

Habitat jeung Sumebarna
Cebus imitator kapanggihna réréana mah di wewengkon Amérika Tengah, kaasup Honduras, Nikaragua, Costa Rica, jeung Panama. Ieu monyét ogé kungsi dilaporkeun kapanggih di wétaneun Guatemala jeung kiduleun Belizem, sanajan laporanna teu kakonfirmasi. Spésiés ieu salah sahiji monyét anu pangmindengna katingali di Taman Nasional Amérika Tengah, misalna di Manuel Antonia National Park, Corcovado National Park, Santa Rosa National Park jeung Soberania National Park. 

Upama di Costa Rica jeung Panama mah ieu monyét téh kawilah umum pisan kapanggih, tapi ari di Honduras jeung Nicaragua mah kalahka dibasmi. Réréana capuchin ti Honduras ditéwak jeung dipindahkeun ka pulo Roatan, jeung capuchin ti Nicaragua dipindah-pndahkeun ka pulo Ometepe. Ieu monyét kapanggi di rupa-rupa jinis leuweung, kaasup leuweung gerot geledegan jeung leuweung hasil jieunan, kaasup leuweung abadi, leuweung usum gugur, leuweung garing, leuweung bakau jeung pagunungan.

Di Costa Rica, ieu monyét téh bisa kapanggih deukeut basisir Karibia jeung Pasifik sarta kawilang kaancam punah lantaran leungiteun habitat, diboro, jeung dijual-beulikeun. Kabiasaanana baranghakan rupa-rupa bungbuahan jeung sisikian boga manfaat pikeun régenerasi habitat. Wewengkon anu ditempatanana ogé pacampur jeung jinis monyét séjén saperti Aotus, Saguinus, jeung Saimiri.

Paripolah 
Dina laporan panalungtikan Cebus imitator di Coiba National Park, Cebus imitator kapanggih sok ngagunakeun alat pikeun muka hakaneun anu teuas nu kapanggih di sabudeureun basisir, kaasup siki katapang laut, keuyeup, kéong laut, jeung sajabana. Ieu monyét téh kapanggih ogé kungsi ngagunakeun daun minangka ceumpal pikeun nyepengan hileud Autometris jeung buah Sloanéa anu matak weureu.

Status Konsérvasi
 Status konsérvasi Cebus imitator téh kaasup "Least Concern" ceuk katerangan ti IUCN. Najan kitu, jumlahna nu liar beuki ngurangan lantaran ieu sato diboro pikeun dipiara atawa dijual-beulikeun. Statusna komo beuki kaancam ku déforéstasi. Cebus imitator mampuh adaptasi kana fragméntasi leuweung leuwih hadé ti batan spésiés séjénna, lantaran kamampuhna pikeun hirup dina rupa-rupa jinis leuweung jeung bisa nyiar rupa-rupa hakaneun dina ambahan anu leuwih lega. Ieu sato téh penting pikeun ékosistem, hususna pikeun nyebarkeun sisikian tina tangkal di leuweung. Iwal ti éta, kabiasaanna ngahakan insék (gegeremet) hama dina sababaraha jinis tangkal, ngabalukarkeun éta tangkal téh bisa tumuwuh leuwih lila jeung ngahaislkeun bungbuahan anu leuwih réa.

Di Jamaica, néwak Cebus imitator ti alam liar pikeun dikoléksi téh kaasup masalah anu daria nu jadi perhatian pamaréntahna, sarta dianggap ancaman langsung pikeun kaséhatan publik lantaran aya poténsi panyakit anu dibawa tina éta sato, pangpangna rabiés.

Rujukan

Cebus
Sato Amérika